Imtella' Diċembru 19, 2021 Rapport: Ruth Castillo Kif tingħata l-aħbar hi xi ħaġa ta' responsabilità. Mas-650 professjonist attendew taħriġ professjonali li permezz tiegħu ngħataw gwida ta' kif għandhom jagħtu aħbar diffiċli relatata ma' tarbija li tkun se titwieled jew inkella xi kundizzjoni li jkollha t-tarbija. Is-sessjonijiet Breaking the News se jergħu jsiru s-sena d-dieħla bil-għan li jjintlaħqu aktar professjonisti. "Jiddispjaċini t-tifla tiegħek għandha d-down syndrome." Kliem tabib lil missier ftit wara t-twelid. "Jiddispjaċini iżjed qed titfagħli pressure fuqi li hija xi ħaġa ħażina mentri fil-verità llum għaddew erba' snin u wieħed mill-iżjed ġenituri kunteni li jeżistu." Lawrence Mangion jistqarr li l-kelma "jiddispjaċini" meta ngħata l-aħbar li bintu twieldet bid-down syndrome tappnet dak li kellu jkun mument sabiħ. "Malli twieldet it-tarbija għajjatli t-tabib barra lili u qal lili bl-aħbar x'ġara u ma ġarax ovvjament m'għedtx lilha kont għadni u mort ngħid lill-ġenituri kjass sħiħ. Imbagħad dħalt ġewwa fadalli ngħid lilha però kienu diġà qalulha. Kieku naħseb ikun aħjar li jkunu l-ġenituri flimkien f'dak il-mument milli jiena waħdi u l-persuna l-oħra waħedha." Is-Sur Mangion qasam l-esperjenza tiegħu waqt konferenza tal-aħbarijiet dwar taħriġ li qed jingħataw professjonisti fil-qasam tas-saħħa għal meta jiġu biex jagħtu din it-tip ta' aħbar lill-ġenituri li jkollhom tfal b'diżabilità, xi kundizzjoni, jew mard kroniku. Maria Gafà, li binha nstab li għandu l-awtiżmu meta kellu sentejn u xahrejn, appellat biex ikun hemm aktar għajnuna għall-ġenituri f'dawn iċ-ċirkostanzi iebsin. Elaine Schembri Lia, psikologa u terapista li qed tikkordina l-proġett 'Breaking the News' qalet li s'issa diġà tħarrġu 'l fuq minn 600 professjonist – ħafna minnhom jaħdmu fil-qasam tal-pedjatrija, kemm qabel u wara t-twelid. It-taħriġ sar f'sensiela ta' seminars online, li matulhom saru diskussjonijiet dwar xenarji reali li jiltaqgħu magħhom. "Li bih nitgħallmu kif tista' tiġi mxerrda b'mod aħjar aħbar sensittiva bħal pereżempju diżabilità, jew forsi xi marda kronika, jew anke telf tal-persuna matul iż-żmien. Qisu x'jistgħu jagħmlu l-professjonisti biex dik l-aħbar tkun mxandra b'mod sensittiv u b'mod etiku li lill-persuni u l-familji jgħinhom fit-traġit li ħa jkunu qed jiltaqgħu miegħu wara." Iċ-Chairperson tal-Positive Parenting Task Force, Ruth Sciberras irrimarkat li mhux kull familja tiflaħ għal aħbar bħal din bl-istess mod u għalhekk saħqet dwar il-ħtieġa ta' analiżi qabel ma tingħata l-aħbar. Il-Ministri Julia Farrugia Portelli u Michael Falzon laqgħu din l-inizjattiva u fissru l-importanza ta' aktar investiment u taħriġ lill-professjonisti li jiffaċċjaw ċirkustanzi bħal dawn.